ToekomsVenster: God weet sonde verniel | Maroela Media
As U ons sondes in aanmerking sou neem, Here, wie sou dan nog bestaan? Maar by U ís daar vergifnis: daarom word U steeds gedien. – Psalm 130:3-4
Die Bybel leer ons almal het gesondig en dit ontbreek hulle aan die heerlikheid van God.
1 Johannes 1:8 tot 10: As ons beweer dat ons nie sonde het nie, bedrieg ons onsself en is die waarheid nie in ons nie. Maar as ons ons sondes bely – Hy is getrou en regverdig, Hy vergewe ons ons sondes en reinig ons van alle ongeregtigheid. As ons beweer dat ons nie gesondig het nie, maak ons Hom tot leuenaar en is sy woord nie in ons nie.
Romeine 3:23: Almal het gesondig, en het nie deel aan die heerlikheid van God nie.
In gewone taal beteken dit dat sonde, ongeregtigheid, liefdeloosheid, ensovoorts ons van God vervreem. Dit het alles in die paradys begin, toe Adam en Eva God se skeppingsdoel met hul lewens willens en wetens en onder aanstigting van die duiwel vir 'n leuen verpand het.
"God het nie goeie intensies met julle nie. God wil iets van julle weerhou," het hy in hul ore gefluister. Genesis 3:5 "maar God weet dat julle oë sal oopgaan die dag as julle van daardie boom eet en dan sal julle soos God wees deurdat julle alles kan ken." Dit is die essensie van sonde. Die leuen dat God ons pret wil bederf, dat Hy foutvinderig is en Homself verlekker in die verleentheid van sy kinders.
Julle is kinders van die duiwel; hy is julle vader, en julle wil doen wat julle vader wil hê julle moet doen. Hy was van die begin af 'n moordenaar. En hy staan nie aan die kant van die waarheid nie, omdat daar geen waarheid in hom is nie. Wanneer hy leuentaal praat, is dit volgens sy aard, want hy is 'n leuenaar en die vader van die leuen. – Johannes 8:44 (Jesus in gesprek met die Fariseërs en Skrifgeleerdes.)